"ประสาร"ชี้มาตรการกระตุ้นศก.ชุดใหม่สร้างความเชื่อมั่นได้
ผู้ว่าฯธปท. คาดมาตรการกระตุ้นศก.ชุดใหม่ของรัฐบาลส่งผลดีในระยะสั้น ช่วยพยุงเศรษฐกิจ-สร้างความเชื่อมั่น
31 ส.ค. 2558

ผู้ว่าฯธปท. คาดมาตรการกระตุ้นศก.ชุดใหม่ของรัฐบาลส่งผลดีในระยะสั้น ช่วยพยุงเศรษฐกิจ-สร้างความเชื่อมั่น 
เมื่อวันที่ 31 ส.ค. นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยถึงมาตรการกระตุ้นเศรษฐกิจภาครัฐชุดใหม่ที่มีการเสนอต่อคณะรัฐมนตรี (ครม.)ในวันที่ 1 ก.ย. ทั้งเงินกองทุนหมู่บ้านและการให้สินเชื่อดอกเบี้ยต่ำ ผ่านธนาคารรัฐ ว่า มาตรการดังกล่าวคงส่งผลดีในระยะสั้น คือ ช่วยพยุงเศรษฐกิจและสร้างความเชื่อมั่นได้ แต่มาตรการดังกล่าวจะเป็นมาตรการประชานิยมหรือไม่นั้น ต้องดูในแนวปฏิบัติว่าจะส่งผลอย่างไร ถ้าเงินเข้าในส่วนของภาคเกษตรก็คงมีการนำเงินไปใช้หมุนเวียนในระบบได้ ซึ่งถ้าช่วยทำให้อุปสงค์หรือความต้องการใช้จ่ายเพิ่มได้ อาจช่วยด้านอุปทานหรือฝั่งผู้ผลิตผู้ประกอบการผลิตหรือขายสินค้าเพิ่มบ้าง
"ด้านมาตรการให้สินเชื่อดอกเบี้ยต่ำผ่านธนาคารรัฐจะมีผลต่อหนี้นอกระบบเพิ่มขึ้นหรือไม่นั้น ก็ต้องระวัง ผู้กู้เองก็ต้องดูศักยภาพตัวเองด้วยว่ากู้ได้แค่ไหน ส่วนมาตรการชุดใหม่นี้จะเป็นนโยบายประชานิยมหรือไม่ ต้องดูที่แนวปฏิบัติ ซึ่งที่ดูก็ไม่ใช่การตั้งโต๊ะแจกเงิน แต่เป็นการพยามผลักดันเงินเข้าระบบ" นายประสารกล่าว